Բարեկեցութեան բաւարարման զուգահեռ կ’աճի դիրք նուաճելու ցանկութիւնը, հռչակ, յաւելեալ իրաւունքներու ձեռքբերում, նախախնամական ըլլալու կոպիտ սնապարծութիւն: Արտադրութիւն-դրամատիրութիւն-սպառում երրեակը պետութիւններու գործունէութեան աւագ նպատակն է, եւ կ’առաջնորդէ ընկերութիւններու կենցաղը, հանդիսանալով այն ենթահողը, որուն վրայ կ’աճի փոքրամասնութեան մը անհատապաշտութիւնը, որուն կը ծառայեն մշակոյթ, կրօնք, բարոյական արժէքներ, տարբերութիւններ, որոնք կ’ուղղուին դէպի միօրինականացում, անցնելով բախումներու բովէն կամ պարզապէս համագործակցելով, այսինքն՝ ենթարկուելով: Կարծէք մարդկութիւնը անկարող է ազատութեան եւ կորսնցուցած է ինքզինք յարգելու ունակութիւնը, տեղի տալով անփոխարինելիներու առասպելական դարձած կեղծիքին առջեւ: